《十三夜雨寻霁枯坐篷底一镫荧然感事怀人悢悢不已叠九日黄楼韵》
清代·葛金烺

愁人坐愁日兀兀，归心勃逐征鸿发。暝合极浦帆影迟，雨收隔岸屐声滑。

伊人乃在秋一方，何处凌波见罗袜。芦摇残滴时作声，如鱼唾沫闻喋呷。

悬知今夜山中人，快趁一犁负长锸。水程羁梦梦难归，风影刮镫镫乍杀。

冥然入定辟支，恨不将身皈梵刹。破篷留隙吟商飙，宵深时答响咿轧。

峭寒刺面殊洒然，知有霜华篷背压。清景一失逋难追，欲补已如齿成齾。

东方渐高岸柝沈，葭薍丛中闹鹅鸭。吟成凄绝不忍听，柁尾水惊流霅霅。

作者简介：葛金烺，字景亮，号煜珊，平湖人。光绪丙戌进士，官户部郎中。有《传朴堂诗稿》。